b"\n_START_ARTICLE_\nMart\xc3\xad l'Hum\xc3\xa0\n_START_SECTION_\nAspecte\n_START_PARAGRAPH_\nS'afirma de Mart\xc3\xad l'Hum\xc3\xa0 que va ser un home moderat, de car\xc3\xa0cter benigne i amb un temperament m\xc3\xa9s tranquil i reposat que el que havia caracteritzat el seu pare o el seu germ\xc3\xa0, quelcom que li va proporcionar m\xc3\xa9s paci\xc3\xa8ncia i m\xc3\xa9s voluntat de negociador. Va ser una persona poc en\xc3\xa8rgica, f\xc3\xadsicament va ser un home gros i amb poca salut, i aquests trets van augmentar i fer-se m\xc3\xa9s palesos amb l'edat. Tanmateix, el rei va ser extraordin\xc3\xa0riament devot, per aix\xc3\xb2 a l'\xc3\xa8poca se'l coneixia m\xc3\xa9s pel sobrenom de l'\xc2\xabEclesi\xc3\xa0stic\xc2\xbb que no pas per l'\xc2\xabHum\xc3\xa0\xc2\xbb, que procedeix precisament del seu car\xc3\xa0cter afable i humanitari.\n_START_SECTION_\nPrimers anys\n_START_PARAGRAPH_\nMart\xc3\xad era el fill segon del matrimoni entre Pere el Cerimoni\xc3\xb3s i Elionor de Sic\xc3\xadlia. Per la seva posici\xc3\xb3 secund\xc3\xa0ria en la successi\xc3\xb3, sense la possibilitat aparent de regnar, el seu pare li va procurar t\xc3\xadtols: el 1368 el va nomenar comte de Besal\xc3\xba i l'any seg\xc3\xbcent el feia senescal de Catalunya, el 1372 tamb\xc3\xa9 el feia comte de X\xc3\xa8rica; i un gran patrimoni que s'estenia per les localitats d'Elx i Crevillent._NEWLINE_Al final de la vida del seu pare, va mantenir una posici\xc3\xb3 de moderaci\xc3\xb3 en relaci\xc3\xb3 amb l'enfrontament que tenia amb el seu germ\xc3\xa0, Joan, el primog\xc3\xa8nit, dominat per la seva esposa Violant de Bar, amb una pol\xc3\xadtica m\xc3\xa9s franc\xc3\xb2fila,  contr\xc3\xa0ria a l'angl\xc3\xb2fila que havia dut a terme el Cerimoni\xc3\xb3s i,en termes generals, la tradicional de la Corona d'Arag\xc3\xb3. Amb l'ascens del seu germ\xc3\xa0 al tron el 1387 fou nomenat duc de Montblanc i lloctinent seu.\n_START_SECTION_\nRegnat\n_START_PARAGRAPH_\nJoan el Ca\xc3\xa7ador moria sobtadament el 29 de juliol de 1396 sense descend\xc3\xa8ncia masculina, convertint Mart\xc3\xad en l'hereu de la Corona. Quan succe\xc3\xafx la mort del rei, Mart\xc3\xad encara no havia acabat de sufocar la revolta a Sic\xc3\xadlia per reinstaurar a la reina Maria i deixar al seu fill una illa m\xc3\xa9s pacificada. Mentre Mart\xc3\xad s'estava a Sic\xc3\xadlia un any m\xc3\xa9s abans de tornar a la pen\xc3\xadnsula, es va encarregar de la reg\xc3\xa8ncia la reina consort, Maria de Luna, que no obstant les diverses dificultats que trobar-se en iniciar el regnat, va veure's recolzada per la ciutat de Barcelona, la Diputaci\xc3\xb3 del General i altres persones i institucions que s'havien oposat al rei Joan als darrers anys del seu regnat. Una de les principals dificultats van ser les demandes per obtenir la corona de Mateu I de Foix, casat amb Joana, filla del recentment mort rei Joan; les seves tropes van intentar una invasi\xc3\xb3 de Catalunya a trav\xc3\xa9s de la vall de la Noguera Pallaresa l'octubre de 1396, per\xc3\xb2 que va ser rebutjada._NEWLINE_L'altra filla supervivent de Joan I, Violant d'Arag\xc3\xb3 tamb\xc3\xa9 pretenia succeir-lo gr\xc3\xa0cies a l'ajuda del seu marit Llu\xc3\xads II de N\xc3\xa0pols.\n_START_SECTION_\nCisma d'Occident\n_START_PARAGRAPH_\nEn el Cisma d'Occident va ser partidari i defensor de l'aragon\xc3\xa8s Benet XIII, conegut com el papa Luna, parent de l'esposa del rei Maria de Luna. En aquest sentit, Mart\xc3\xad va continuar la l\xc3\xadnia de posicionar-se a favor del papa d'Aviny\xc3\xb3 que ja havia exercit el seu germ\xc3\xa0, mentre que ambd\xc3\xb3s havien realitzat una pol\xc3\xadtica totalment a la del seu pare, que havia mantingut una posici\xc3\xb3 d'indifer\xc3\xa8ncia, aprofitant per beneficiar-se de mantenir relacions diplom\xc3\xa0tiques amb ambdues corts papals._NEWLINE_La situaci\xc3\xb3 va fer que en 1398 l'expedici\xc3\xb3 que es va dirigir a Tedelis, a continuaci\xc3\xb3 va anar a Aviny\xc3\xb3 per mirar d'alliberar Benet XIII del setge al que el tenia sotm\xc3\xa8s Geoffrey Boucicaut al seu palau despr\xc3\xa9s que un concili de l'Esgl\xc3\xa9sia de Fran\xc3\xa7a el 1398 es manifest\xc3\xa0 contrari a Benet XIII i pos\xc3\xa0 l'Esgl\xc3\xa9sia a Fran\xc3\xa7a sota control del poder reial i el rei de Fran\xc3\xa7a retir\xc3\xa9s l'obedi\xc3\xa8ncia al Papa. La flota no pogu\xc3\xa9 remuntar el Roine pel poc cabal que duia el riu, per\xc3\xb2 aconsegu\xc3\xad que es conced\xc3\xads una treva de tres mesos als assetjats. Finalment, el papa hagu\xc3\xa9 de retirar-se a Catalunya en veure's sense m\xc3\xa9s reconeixement que del sobir\xc3\xa0 de la Corona d'Arag\xc3\xb3, primer instal\xc2\xb7lant-se a Perpiny\xc3\xa0 i, finalment, Barcelona, on a tenir gran import\xc3\xa0ncia i influ\xc3\xa8ncia en els afers referents a la successi\xc3\xb3 de la monarquia.\n_START_SECTION_\nEmp\xc3\xbaries\n_START_PARAGRAPH_\nEl 2 de gener de 1402, Mart\xc3\xad esdevenia comte d'Emp\xc3\xbaries, amb el comtat unit definitivament a la corona. Aquest comtat havia sigut governat de forma independent, en possessi\xc3\xb3 d'una branca del casal d'Arag\xc3\xb3 des de 1324, quan Jaume II el Just el va donar al seu fill Pere. No ser\xc3\xa0 fins a final de 1401 quan reverteix a la corona, segona una cl\xc3\xa0usula del document de cessi\xc3\xb3 de Jaume II de 1324, a la mort de Pere III d'Emp\xc3\xbaries sense descend\xc3\xa8ncia. _NEWLINE_El mateix any de la seva incorporaci\xc3\xb3, Mart\xc3\xad el ced\xc3\xad a la seva esposa Maria de Luna, que en morir el 1407 el revertia de nou a la corona. Mart\xc3\xad l'Hum\xc3\xa0 ser\xc3\xa0 comte d'Emp\xc3\xbaries aproximadament dos anys fins al 1409, en qu\xc3\xa8 es veu obligat a empenyorar el comtat i les rendes que en percebia a la ciutat de Barcelona, a canvi de 50.000 florins d'or, davant les necessitats econ\xc3\xb2miques per fer front a la nova revolta a Sardenya. _NEWLINE_No obstant aquest fet, ell i els seus successors en van conservar l'alta sobirania, car simplement va ser un empenyorament temporal i no pas una venda.\n_START_SECTION_\nBerberia\n_START_PARAGRAPH_\nEl 1398 i 1399, a conseq\xc3\xbc\xc3\xa8ncia del saqueig de Torreblanca i altres atacs corsaris, realitz\xc3\xa0 dues croades contra Tedelis i Bona. El frac\xc3\xa0s de l'expedici\xc3\xb3 for\xc3\xa7\xc3\xa0 el rei a signar un tractat de pau amb Abu-Faris Abd-al-Aziz en 15 de maig de 1403, que aviat es mostr\xc3\xa0 inefica\xc3\xa7.\n_START_SECTION_\nSardenya\n_START_PARAGRAPH_\nEl 1400 reun\xc3\xad a Tortosa un parlament de ciutats mar\xc3\xadtimes que van atorgar al rei catal\xc3\xa0 un donatiu per defensar les possessions catalanes a l'illa de Sardenya._NEWLINE_El 1400 hagu\xc3\xa9 de sufocar una altra rebel\xc2\xb7li\xc3\xb3 dels Arborea a Sardenya, els quals, ajudats per G\xc3\xa8nova, l'arribaren a ocupar gaireb\xc3\xa9 tota, excepte la zona de l'Alguer. En la campanya per recuperar l'illa el 1409, mor\xc3\xad el seu fill Mart\xc3\xad el Jove, rei, amb l'esperan\xc3\xa7a frustrada d'aconseguir descend\xc3\xa8ncia. _NEWLINE_De fet Jaume II d'Urgell no fou designat hereu del regne com a tal, ja que Mart\xc3\xad volia legitimitzar el fill natural que havia tingut Mart\xc3\xad el Jove, l'infant Frederic de Luna. Mart\xc3\xad I mor\xc3\xad, per\xc3\xb2, sense haver-ho fet i sense haver designat successor."